Niue (Niuies: Niuē) is 'n eilandstaat in die suidelike deel van die Stille Oseaan en lê in Polinesië. Dit is 'n selfregerende eilandstaat in vrye assosiasie met Nieu-Seeland en word deur 21 lande erken. Die eiland beslaan 'n oppervlakte van 260 vierkante kilometer en het 'n bevolking van 1 620 in 2018 gehad, meestal Polinesiërs. Niue is in die weste van die Cookeilande, in die suide van Amerikaans-Samoa en in die ooste van Tonga geleë. Die hoofstad en grootste stad is Alofi. Die sokkerbeheerliggaam Niue Island Soccer Association is nie 'n lid van die wêreldbeheeliggaam FIFA nie en slegs 'n geassosieerde lid van die kontinentale beheerliggaam OFC. Vervolgens kan die land nóg vir die Sokker-Wêreldbeker nóg vir Oseanië-sokkerkampioenskappe kwalifiseer. Tot dusver het 'n nasionale sokkerspan net in twee wedstryde tydens die Suid-Pasifiese spele 1983 verskyn. Hulle het beide wedstryde verloor, teen Papoea-Nieu-Guinee (met 0–19) en Tahiti (met 0–14). Rugby is die gewildste sportsoort op Niue en hulle beskik oor 'n taamlik suksesvolle nasionale rugbyspan wat aan die kwalifikasie vir die Rugbywêreldbeker 2007 deelgeneem het.